CELEX: 32011R0113
Language: sl
Date: 2011-02-07 00:00:00
Title: Uredba Komisije (EU) št. 113/2011 z dne 7. februarja 2011 o uvrstitvi določenega blaga v kombinirano nomenklaturo

9.2.2011   
            
            
               SL
            
            
               Uradni list Evropske unije
            
            
               L 34/37
            
         UREDBA KOMISIJE (EU) št. 113/2011
   z dne 7. februarja 2011
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe v zvezi z uvrstitvijo blaga iz Priloge k tej uredbi.
            
         
               (2)
            
            
               Uredba (EGS) št. 2658/87 je določila splošna pravila za razlago kombinirane nomenklature. Navedena pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali ji dodaja dodatne pododdelke in se predpiše s posebnimi določbami Unije za uporabo tarifnih in drugih ukrepov pri blagovni menjavi.
            
         
               (3)
            
            
               Po navedenih splošnih pravilih se blago iz stolpca 1 razpredelnice iz Priloge uvrsti pod oznako KN, ki je označena v stolpcu 2, iz razlogov iz stolpca 3 navedene razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (2) še tri mesece sklicuje na zavezujoče tarifne informacije, ki jih izdajo carinski organi držav članic v zvezi z uvrstitvijo blaga v kombinirano nomenklaturo in niso v skladu s to uredbo.
            
         
               (5)
            
            
               Ukrepi, predvideni s to uredbo, so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu (1) razpredelnice iz Priloge, se uvrsti v kombinirano nomenklaturo pod oznako KN iz stolpca (2) navedene razpredelnice.
   Člen 2
   Na podlagi člena 12(6) Uredbe Sveta (EGS) št. 2913/92 se je še tri mesece mogoče sklicevati na zavezujoče tarifne informacije, ki jih izdajo carinski organi držav članic in niso v skladu s to uredbo.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 7. februarja 2011
      
         
            Za Komisijo V imenu predsednika
         
         Algirdas ŠEMETA
         
            Član Komisije
         
      
   
   
      (1)  UL L 256, 7.9.1987, str. 1.
   
      (2)  UL L 302, 19.10.1992, str. 1.
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Izdelek (t. i. „sistem za nadzor dojenčkov“), pripravljen v kompletu za prodajo na drobno, je sestavljen iz:
                  
                              —
                           
                           
                              brezžične televizijske kamere z mikrofonom, video oddajnikom in anteno; kamera ima izhodni avdio/video vmesnik;
                           
                        
                              —
                           
                           
                              brezžičnega barvnega monitorja s prikazovalnikom s tekočimi kristali (LCD), pri čemer je diagonalna izmera zaslona približno 14 cm (5,6 palcev), razmerje med širino in višino zaslona pa 4:3, z vgrajenimi zvočniki, sprejemnikom video signala in anteno; monitor ima vhodni avdio/video vmesnik;
                           
                        
                              —
                           
                           
                              dveh podstavkov,
                           
                        
                              —
                           
                           
                              avdio/video kabla.
                           
                        Signali se prenašajo iz kamere na monitor s frekvenco 2,4 GHz na razdalji 150 metrov.
                  Komplet se uporablja za nadzor dojenčkov na daljavo.
               
               
                  8528 72 40
               
               
                  Uvrstitev opredeljujejo splošna pravila 1, 3(b), 3(c) in 6 za razlago kombinirane nomenklature ter besedilo oznak KN 8528, 8528 72 in 8528 72 40.
                  Izdelek je komplet v smislu splošnega pravila za razlago kombinirane nomenklature 3(b) ter je sestavljen iz kamere s tarifno številko 8525 in sprejemnika televizijskega signala s tarifno številko 8528, pri čemer ni mogoče ugotoviti, kateri sestavni del daje kompletu njegove osnovne značilnosti.
                  V skladu s splošnim pravilom 3(c) za razlago kombinirane nomenklature se izdelek uvrsti med televizijske sprejemnike pod oznako KN 8528 72 40.